Gellap instituti Sharqiy Yevropa va MDH davlatlari aholisi qanday davlatlarni asosiy xavf manbai deb hisoblashlari o‘rganilgan tadqiqot natijalarini chop etdi. Respondentlarning javoblari savol qayerda berilganiga bog‘liq bo‘lgan. Yevropa Ittifoqi tarkibiga kiruvchi davlatlar asosiy xavf manbai sifatida Rossiyani aytishgan. Misol uchun, bunday fikrni 69 foiz polyaklar, 58 estonlar va 57 foiz ruminlar bildirgan. Shu bilan birga 39 foiz greklar bosh xavf sifatida Germaniyani ko‘rishmoqda. Yevropa Ittifoqiga kirmaydigan davlatlar xavf sifatida AQSh yoki qo‘shni davlatlarni aytishgan. MDH davlatlari o‘rtasida fikrlar turlicha bo‘ldi: 52 foiz ukrainlar bosh xavf Rossiyadan taralayotganini aytishgan. Qozog‘iston, Qirg‘iziston va Belarus hamda 64 foiz rossiyaliklar o‘zlari uchun bosh xavf deb AQShni aytishgan. Tojikiston, Albaniya, Chexiya, Qozog‘iston, Moldova va Bolgariyada IShID eng katta xavf deb aytilgan.